เก็บ ADVANC หลังชนะประมูล 4Gโบรกฯชู 2 ปัจจัยบวกหนุนระยะยาว
โบรกฯแนะเก็บ ADVANC ราคาลงแรง เชื่อตลาดคลายกังวลหลังชนะประมูล 4G พร้อมชูปัจจัยหนุนระยะยาว
13 พ.ย. 2558

บล.ซีไอเอ็มบี (ประเทศไทย) ระบุในบทวิเคราะห์ (13 พ.ย.) แนะนำ ซื้อ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ราคาเป้าหมาย 290 บาท หลังวานนี้ราคาหุ้นปรับตัวลดลงแรง 6.64% (INTUCH -6.12%, TRUE -8.0%, DTAC -8.20%) จากความกังวลว่าผลการประมูลคลื่น 1800 MHz จะมีผู้เล่นรายใหม่อย่าง JAS เข้ามาในตลาดและอาจทำให้เกิดสงครามราคาขึ้นเพื่อแย่งลูกค้าในอุตสาหกรรม
แต่หลังผลการประมูลสิ้นสุดลงและ ADVANC กับ TRUE ชนะการประมูล ทำให้ความกังวลดังกล่าวน่าจะคลี่คลายลงในระยะสั้น (จนกว่าจะมีการประมูลคลื่น 900 MHz ในวันที่ 15 ธ.ค. นี้) โดยมองผลการประมูลที่ออกมาในเชิงบวก 2 ประเด็น คือ 1) การที่ผู้เล่นในตลาดยังมีแค่ 3 รายเหมือนเดิม ซึ่งจะส่งผลดีกับตลาดในระยะยาว 2) จำนวนคลื่นความถี่ของผู้ประกอบการแต่ละรายจะเริ่มกลับมาสู่ภาวะสมดุลมากขึ้น ทำให้การแข่งขันจะเริ่มมีความสมดุลมากขึ้นหลังการประมูล